Title: ประกาศสำนักงานประกันสังคม เรื่อง หลักเกณฑ์และวิธีการขอกลับเป็นผู้ประกันตนตามพระราชบัญญัติการกลับเป็นผู้ประกันตน พ.ศ. 2561

ประกาศสำนักงานประกันสังคม
เรื่อง
หลักเกณฑ์และวิธีการขอกลับเป็นผู้ประกันตนตามพระราชบัญญัติการกลับเป็นผู้ประกันตน
พ.ศ. ๒๕๖๑[๑]

เพื่อเป็นการอำนวยความสะดวกให้แก่ผู้ที่ประสงค์จะกลับเป็นผู้ประกันตนตามพระราชบัญญัติการกลับเป็นผู้ประกันตน
พ.ศ. ๒๕๖๑ เป็นไปด้วยความเรียบร้อยและมีประสิทธิภาพ

อาศัยอำนาจตามความในมาตรา
๓๒ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๕) พ.ศ.
๒๕๔๕ เลขาธิการสำนักงานประกันสังคมจึงออกประกาศไว้ ดังต่อไปนี้

ข้อ
๑  ประกาศฉบับนี้ให้ใช้บังคับตั้งแต่วันที่
๒๐ เมษายน พ.ศ. ๒๕๖๑ เป็นต้นไป

ข้อ ๒  ให้ผู้ประกันตนตามมาตรา ๓๙ แห่งพระราชบัญญัติประกันสังคม
พ.ศ. ๒๕๓๓ ซึ่งแก้ไขเพิ่มเติมโดยพระราชบัญญัติประกันสังคม
(ฉบับที่ ๒) พ.ศ. ๒๕๓๗
ซึ่งความเป็นผู้ประกันตนสิ้นสุดลงตามมาตรา ๔๑ (๔) หรือ (๕) ที่มีความประสงค์จะกลับเป็นผู้ประกันตนตามมาตรา
๓๙ ตามพระราชบัญญัติการกลับเป็นผู้ประกันตน พ.ศ. ๒๕๖๑ ยื่นแบบคำขอกลับเป็นผู้ประกันตน
(สปส. ๑-๒๐/๑) ต่อพนักงานเจ้าหน้าที่ ณ สำนักงานประกันสังคมกรุงเทพมหานครพื้นที่ สำนักงานประกันสังคมจังหวัด หรือสำนักงานประกันสังคมจังหวัดสาขา
โดยแสดงบัตรประจำตัวประชาชนหรือบัตรอื่นที่มีเลขประจำตัวประชาชนและรูปถ่ายที่ทางราชการออกให้
ผู้ประกันตนตามวรรคหนึ่งจะยื่นแบบคำขอกลับเป็นผู้ประกันตน
(สปส. ๑-๒๐/๑)ทางไปรษณีย์ก็ได้โดยส่งแบบคำขอดังกล่าวพร้อมแนบสำเนาบัตรประจำตัวประชาชน หรือบัตรอื่นที่มีเลขประจำตัวประชาชนและรูปถ่ายที่ทางราชการออกให้มายังสำนักงานประกันสังคมกรุงเทพมหานครพื้นที่สำนักงานประกันสังคมจังหวัดหรือสำนักงานประกันสังคมจังหวัดสาขา

ข้อ
๓  ผู้ประกันตนตามข้อ ๒
จะแสดงความประสงค์ขอกลับเป็นผู้ประกันตนตามพระราชบัญญัติการกลับเป็นผู้ประกันตน
พ.ศ. ๒๕๖๑ ผ่านระบบอิเล็กทรอนิกส์ก็ได้
โดยแสดงความประสงค์และชำระเงินสมทบผ่านธนาคารหรือหน่วยบริการที่สำนักงานประกันสังคมทำความตกลงตามวิธีการแนบท้ายประกาศนี้

ข้อ
๔  ความเป็นผู้ประกันตนตามข้อ ๒
และข้อ ๓ ให้เริ่มตั้งแต่เดือนที่แสดงความประสงค์กลับเป็นผู้ประกันตนตามมาตรา ๓๙

ประกาศ ณ วันที่ ๓๐ เมษายน พ.ศ. ๒๕๖๑
สุรเดช  วลีอิทธิกุล
เลขาธิการสำนักงานประกันสังคม

[เอกสารแนบท้าย]

๑. วิธีการแสดงความประสงค์ขอกลับเป็นผู้ประกันตนตามมาตรา ๓๙
ผ่านระบบอิเล็กทรอนิกส์แนบท้ายประกาศสำนักงานประกันสังคม เรื่อง หลักเกณฑ์และวิธีการขอกลับเป็นผู้ประกันตนตามพระราชบัญญัติการกลับเป็นผู้ประกันตน
พ.ศ. ๒๕๖๑

(ดูข้อมูลจากภาพกฎหมาย)

วิวรรธน์/จัดทำ
๑๑ พฤษภาคม ๒๕๖๑

นุสรา/ตรวจ
๑๒ พฤษภาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๐๑ ง/หน้า ๑๔/๓ พฤษภาคม ๒๕๖๑